‘দুয়ারে সরকার’, শিবির নিয়ে ১১ দফা নির্দেশিকা নবান্নের

কলকাতা: রাজ্যের বিভিন্ন প্রান্তে ২৪ জানুয়ারি থেকে শুরু হচ্ছে ‘দুয়ারে সরকার’ শিবির (Duare Sarkar Camp)। রাজ্য সরকারের ৩৭টি প্রকল্প এবং পরিষেবা পাওয়া যাবে শিবিরে। প্রকল্প এবং পরিষেবা পাওয়ার জন্য এই শিবিরগুলিতে আবেদন করা যাবে। এবারের কর্মসূচিকে উৎসবের মতো করে পালন করার পরিকল্পনা নিচ্ছে নবান্ন। এবিষয়ে রাজ্যের মুখ‌্যসচিব মনোজ পন্থ একটি বৈঠক করেন জেলাশাসকদের সঙ্গে। দুয়ারে সরকার প্রকল্পের জন্য শনিবার নবান্ন কিছু নির্দেশিকা জারি করেছে।

শনিবার নবান্নের তরফে প্রত্যেক জেলাশাসককে একটি দুয়ার সরকার সম্পর্কিত স্ট‌্যান্ডার্ড অপারেটিং প্রসিডিওর পাঠানো হয়েছে। সেখানে বলা হয়েছে, আগামী ২৪ জানুয়ারি থেকে শুরু হয়ে এই ক্যাম্প চলবে ২৮ ফেব্রুয়ারি পর্যন্ত। ১ ফেব্রুয়ারি পর্যন্ত ‘দুয়ারে সরকার’ শিবিরে যে যে আবেদন জমা পড়বে, ২৮ ফেব্রুয়ারির মধ্যে সেগুলির ‘প্রসেসিং’ হয়ে যাবে। শিবির পরিচালনার জন্য ১১টি নির্দেশকা দেওয়া হয়েছে নবান্নের তরফে।

আরও পড়ুন: ভারতের প্রথম ‘আন্ডার-সি’ টানেল, কাজ পরিদর্শনে রেলমন্ত্রী

নির্দেশিকায় বলা হয়েছে, জনগণের সুবিধার কথা ভেবে স্কুল, কলেজ বা কমিউনিটি হলে শিবির বসাতে হবে। যেখানে বহু মানুষ জড়ো হতে পারেন। এর আগে যে সব এলাকা বা মৌজায় কম শিবির হয়েছে, সেখানে এ বার শিবির করতে হবে। প্রত্যেক পঞ্চায়েতে দুই থেকে তিনটি শিবির গড়তে হবে। ওয়ার্ডগুলো বড়, সেখানে মিনি মোবাইল ক‌্যাম্প করা হচ্ছে। প্রত্যন্ত এলাকার জন্য মোবাইল শিবিরের ব্যবস্থা করতে হবে বলেও নির্দেশিকায় বলা হয়েছে। ৩০ শতাংশ এলাকায় মোবাইল ক‌্যাম্প করতে বলা হয়েছে।

অন্য খবর দেখুন